MT Il-Ġurnal Uffiċjali ta’ l-Unjoni Ewropea C 127/10

Pubblikazzjoni ta' applikazzjoni għal emenda skond l-Artikolu 6(2) tar-Regolament tal-Kunsill (KE) Nru 510/2006 dwar il-protezzjoni ta' l-indikazzjonijiet ġeografiċi u denominazzjonijiet ta' l-oriġini għall-prodotti agrikoli u l-oġġetti ta' l-ikel

(2007/C 127/06)

Din il-pubblikazzjoni tagħti d-dritt li ssir oġġezzjoni għall-applikazzjoni għal emenda skond l-Artikolu 7 tar-Regolament tal-Kunsill (KE) Nru 510/2006 (1). Id-dikjarazzjonijiet ta' oġġezzjoni jeħtiġilhom jaslu għand il-Kummissjoni fi żmien sitt xhur mid-data ta' din il-pubblikazzjoni.

APPLIKAZZJONI GĦAL EMENDA

REGOLAMENT TAL-KUNSILL (KE) Nru 510/2006

Applikazzjoni għal emenda skond l-Artikolu 9 u l-Artikolu 17(2)

“QUEIJO SERRA DA ESTRELA”

Nru KE PT/117/0213/16.05.2002

DPO ( X ) IĠP ( )

Emenda/i mitluba

Intestatura/i fl-ispeċifikazzjoni

Isem il-prodott X Deskrizzjoni tal-prodott Żona ġeografika Prova ta' l-oriġini X Metodu tal-produzzjoni Rabta ma' l-oriġini X Tikkettar Rekwiżiti nazzjonali

Emenda/i mitluba:

Deskrizzjoni tal-prodott: Sa mill-qedem, il-produzzjoni tal-Queijo Serra da Estrela segwiet wieħed jew ieħor minn żewġ mudelli: ġobon għall-konsum immedjat, soltu msejjaħ Serra de Estrela, u ġobon għall-konsum matul perjodu ta' żmien, il-Queijo Serra da Estrela Velho. Dan ta' l-aħħar huwa identiku f'dak li jirrigwarda r-razez li minnhom jinkiseb il-ħalib, il-mod li bih l-annimali jiġu mitmugħa u mrobbija, il-mod li bih il-ħalib jiġi prodott u ttrasportat, u l-mod li bih jiġi mmanufatturat il-ġobon, eċċ.; id-differenza waħdanija tirrigwarda l-maturazzjoni, li tirrikjedi aktar żmien. Il-ġobon Serra da Estrela Velho jippreżenta karatteristiċi sensorjali differenti ċari, minħabba li huwa iżgħar, aktar skur u b'togħma u aroma aktar qawwija mis-Serra da Estrela.

L-intenzjoni tal-produtturi għaldaqstant hija li jbiegħu wkoll is-Serra da Estrela Velho, mhux talanqas minħabba li jqisu li hemm vantaġġi f'li jerġgħu jdaħħlu ġobnijiet iżgħar — madwar 0,7 kg — kif kien isir tradizzjonalment.

Il-metodu tal-produzzjoni: Bħal fil-parti l-kbira tal-ġobnijiet Portugiżi, il-produzzjoni tal-Queijo Serra da Estrela hija staġonali ħafna. Fid-dawl ta' dan, u b'risposta għal abitudnijiet ġodda tal-konsumaturi — b'bejgħ li jilħaq l-ogħla livelli tiegħu fis-Sajf u fil-Milied — u biex lill-konsumaturi regolari, ta' dħul aktar baxx, iħalluhom ikomplu jikkunsmaw dan il-ġobon, li huwa għoli — il-produtturi biħsiebhom jestendu ż-żmien li s-Serra da Estrela jżomm mingħajr ma jeħżien jew jimmatura. Barra minn hekk, biħsiebhom ukoll iqiegħdu fis-suq bħala porzjonijiet sew il-varjetajiet normali kif ukoll dawk immaturati.

Il-ġobon Serra de Estrela huwa prodott ħaj li jibqa' jiżviluppa anki wara li jiġi ppreservat, maqtugħ u ppakkeġġat. Għalhekk dawn l-operazzjonijiet jistgħu jsiru biss fir-reġjun ta' l-oriġini, fid-dawl tal-ħtieġa li:

jiġu ggarantiti l-awtentiċità u l-karatteristiċi fiżiċi, kimiċi u organolettiċi tal-prodott, li jiddefinixxu l-kwalità speċjali ta' dawn il-ġobnijiet — karatteristiċi li kapaċi jagħrfuhom biss il-produtturi, in-nies tal-post u l-konsumaturi regolari;

tiġi vvalutata l-kwalità ta' kull ġobna, individwalment, qabel ma tgħaddi minn xi waħda mill-operazzjonijiet imsemmija hawn fuq;

il-ġobna, anki meta tinqata', titħalla tippreżenta l-karatteristika kremuża tagħha li għandha mill-butir, b'tali mod li tkun deċiżiva l-għażla ta' ġobna li jkollha grad adegwat ta' maturazzjoni fil-moment ta' l-operazzjoni;

jiġi żgurat li, fil-każ tal-ġobon matur, il-porzjonijiet maqtugħa jkollhom il-konsistenza t-tajba u ma jagħmlux il-frak, b'tali mod li tkun deċiżiva l-għażla ta' ġobna li jkollha grad adegwat ta' togħma u konsistenza fil-moment preċiż tal-qtugħ waqt il-perjodu tal-maturazzjoni;

jiġi ggarantit li tinżamm il-fama tradizzjonali tal-prodott, u li la jkun għadda żmienha u lanqas ma jiġi żvijat il-konsumatur;

jiġi ggarantit li l-kundizzjonijiet tas-saħħa u l-iġjene tal-prodott jinżammu kostantement matul l-operazzjonijiet diversi;

jkun possibbli li l-operazzjonijiet jiġu mmonitorjati sewwa u kif jeħtieġ;

jiġi ggarantit li kull porzjoni tkun tista' tiġi traċċata għal stabbiliment tal-produzzjoni u stabbiliment agrikolu, biex b'hekk tiġi żgurata l-oriġini ġeografika tal-prodott.

It-tikkettar: Emendi fit-tikkettar huma konsegwenza diretta tar-rekwiżit li t-terminu “Velho ”jiġi inkluż għal ġobna li tkun immaturat aktar minn 120 jum.

SOMMARJU

REGOLAMENT TAL-KUNSILL (KE) Nru 510/2006

“QUEIJO SERRA DA ESTRELA”

Nru KE: PT/117/0213/16.05.2002

DPO ( X ) IĠP ( )

Din is-sinteżi tagħti l-elementi ewlenin ta' l-ispeċifikazzjoni tal-prodott b'għan informattiv biss.

1. Id-dipartiment responasabbli fl-Istat Membru

Isem: Instituto de Desenvolvimento Rural e Hidráulica Indirizz: Av. Afonso Costa, 3 P-1949-002 Lisboa Tel: (351-21) 844 22 00 Fax: (351-21) 844 22 02 Posta elettronika: idrha@idrha.min-agricultura.pt

2. Il-Grupp li qed japplika:

Isem: Estrelacoop — Coop. Produtores de Queijo Serra da Estrela, CRL Indirizz: R. Miguel Bombarda, 20 P-6360-344 Celorico da Beira Tel: (351-271) 74 13 21 Fax: (351-271) 74 13 21 Posta eletttronika: estrelacoopqse@oninet.pt Kompożizzjoni: Produtturi/Proċessaturi ( X ) Oħra ( )

3. It-tip ta' prodott

Kategorija 1.3 Ġobnijiet

4. Speċifikazzjoni

(sommarju tar-rekwiżiti skond l-Artikolu 4(2))

4.1 Isem: “Queijo Serra da Estrela”

4.2. Deskrizzjoni: Ġobon li jsir bit-taqtir bil-mod tal-baqta, wara t-tagħqid tal-ħalib pur tan-nagħġa tar-razez Bordaleira Serra da Estrela jew Churra Mondegueira, bl-użu tal-fjura Cynara cardunculus L. bħala t-tames. Il-perjodu minimu tal-maturazzjoni tal-ġobon Serra de Estrela huwa 30 jum. Meta l-ġobon ikun immatura għal talanqas 120 jum, jista' jissejjaħ “Serra de Estrela Velho”.

Il-karatteristiċi ewlenin huma dawn li ġejjin:

4.3 Iż-żona ġeografika: Fid-dawl tan-natura interdipendenti ta' l-ekosistema tar-reġjun, l-għarfien antik ħafna tat-trobbija ta' l-annimali, il-klima meħtieġa għall-ipproċessar u l-maturazzjoni tal-ġobon, il-mikroklima speċjali, l-għarfien mill-eqdem żminijiet, l-eżistenza ta' metodi lokali li ma qatgħu xejn jiġu segwiti bla mittiefsa, l-obbligu li l-konsumatur jitħares mill-frodi u l-qerq, il-ħtieġa tal-monitoraġġ ta' l-operazzjonijiet kollha u l-obbligu li tkun iggarantita t-traċċabbiltà tal-prodott matul il-proċess tal-produzzjoni kollu, iż-żona ġeografika fejn isiru l-produzzjoni, l-ipproċessar tal-materja prima u l-maturazzjoni, il-ħżin fit-tul, il-qtigħ u l-pakkeġġar tal-ġobnijiet għandha tkun ristretta għad-distretti amministrattivi ta': Carregal do Sal, Celorico da Beira, Fornos de Algodres, Gouveia, Mangualde, Manteigas, Nelas, Oliveira do Hospital, Penalva do Castelo u Seia u l-parroċi ta' Carapito, Cortiçada, Dornelas, Eirado, Forninhos, Penaverde u Valverde, fid-distrett amministrattiv ta' Aguiar da Beira, the parishes of Anceriz, Barril do Alva, Cerdeira, Coja, Pomares u Vila Cova do Alva, fid-distrett amministrattiv ta' Arganil, il-parroċċi ta' Aldeia de Carvalho, Cortes do Meio, Erada, Paul, Sarzedo, Unhais da Serra u Verdelhos, fid-distrett amministrattiv ta' Covilhã, il-parroċċi ta' Aldeia Viçosa, Cavadoude, Corujeira, Fala, Famalicão, Fernão Joanes, Maçainhas de Baixo, Mizarela, Pero Soares, Porto da Carne, São Vicente, Sé Seixo Amarelo, Trinta, Vale de Estrelas, Valhelhas, Videmonte, Vila Cortez do Mondego u Vila Soeiro, fid-distrett amministrattiv ta' Guarda, il-parroċċi ta' Midões, Póvoa de Midões u Vila Nova de Oliveirinha, fid-distrett amministrattiv ta' Tábua, il-parroċċi ta' Canas de Santa Maria, Ferreirós do Dão, Lobão da Beira, Molelos, Mosteiro de Fráguas, Nandufe, Parada de Gonta, Sabugosa, São Miguel do Outeiro, Tonda u Tondela, fid-distrett amministrattiv ta' Tondela, il-parroċċi ta' Aldeia Nova, Carnicães, Feital, Fiães, Freches, Santa Maria, São Pedro, Tamanho, Torres, Vila Franca das Naves u Vilares, fid-distrett amministrattiv ta' Trancoso u il-parroċċi ta' Fragosela, Loureiro de Silgueiros, Povolide u São João de Lourosa, fid-distrett amministrattiv ta' Viseu.

4.4 Prova ta' l-oriġini: Il-ħlib tan-nagħġiet tar-razez imsemmija aktar 'il fuq jista' jsir biss mill-istabbilimenti fiż-żona ġeografika, u dawn ta' l-aħħar jeħtiġilhom ikunu rreġistrati mal-Grupp u jkunu spezzjonati. Jeħtieġ li l-bhejjem ikunu mniżżla fir-Reġistru rilevanti. L-istabbilimenti tal-produzzjoni, maturazzjoni, qtigħ u ppakkeġġar tal-ġobnijiet jeħtiġilhom ikunu lliċenzjati u rreġistrati kif suppost mal-Grupp u jkunu wkoll suġġetti għall-ispezzjonijiet. Minbarra t-tikketta, kull ġobna sħiħa jew porzjon għandu jkollha fuqha marka ta' ċertifika sabiex il-prodott ikun għal kollox traċċabbli. Il-katina tal-produzzjoni sħiħa jeħtiġilha tkun issorveljata mill-korp speċifikament rikonoxxut, partikolarment rigward il-lok ta' l-istabbilimenti agrikoli u dawk ta' l-ipproċessar, it-tmigħ u t-trobbija tal-merħliet, il-ħlib u ċ-ċirkwit ta' l-ipproċessar tal-ħalib saħansitra fl-istadju tal-bejgħ.

4.5. Il-metodi tal-produzzjoni: Il-bhejjem jeħtiġilhom ikunu fi trobbija estensiva jew semi-estensiva. Huwa aċċettabbli biss ħalib li jilħaq l-ogħla standrads tas-saħħa u l-iġjene. Il-ġobon isir billi mal-ħalib nej pur jiżdiedu l-melħ u l-irjus tal-fjuri Il-baqta tinqata' b'qafas tal-fildiferru rqiq jew bi kwalunkwe strument ieħor adattat, imbagħad il-qatgħat jgħaddu għal fuq biċċa drapp, jitqiegħdu f'forom miftuħa u aġġustabbli, u jingħasru ħalli jinħarġilhom ix-xorrox. Il-baqta tinqata' u tiġi ppressata, u l-qatgħat imbagħad jinqelbu għall-ewwel darba u jiġu ppressati ħalli minnhom jinħareġ kemm jista' jkun xorrox. Il-forma aġġustabbli tinfetaħ u l-kontenut jinqasam, id-drapp jinbidel b'biċċa ġdida u l-kontenut kollu jerġa' fil-forma aġġustabbli, fejn jingħasar sad-dijametru aħħari u jerġa' jinqaleb għat-tieni darba, u terġa' ssir fuqu l-pressjoni, bl-id jew mekkanikament. Il-ġobon jista' jitmellaħ minn barra qabel il-maturazzjoni. Il-maturazzjoni tista' ssir f'kundizzjonijiet naturali jew f'atmosfera kkontrollata. Il-maturazzjoni fiha żewġ stadji separati: l-ewwel, żigarella bajda tad-drapp titkebbeb madwar il-ġobna f'kundizzjonijiet ta' ndewwa u temperatura li jinkoraġixxu l-fermentazzjoni lattika jew il-formazzjoni ta'“reima ”(żlieġa fil-wiċċ), li warajha l-ġobna tinħasel u tiġi ttrasferita għall-istadju tal-banju f'kundizzjonijiet ta' ndewwa u temperatura differenti minn qabel. Iż-żmien tal-maturazzjoni huwa deċiżiv fir-rigward tal-klassifika tal-ġobna bħala jew Serra de Estrela jew Serra de Estrela Velho.

Ġaladarba s-Serra de Estrela huwa prodott ħaj li jkompli jiżviluppa anki wara li jiġi ppreservat, maqtugħ u ppakkeġġat, dawn l-operazzjonjiet jistgħu jsiru biss fir-reġjun ta' l-oriġini, minħabba l-ħtieġa li:

jiġu ggarantiti l-awtentiċità u l-karatteristiċi fiżiċi, kimiċi u organolettiċi tal-prodott, li jiddefinixxu l-kwalità speċjali ta' dawn il-ġobnijiet — karatteristiċi li kapaċi jagħrfuhom biss il-produtturi, in-nies tal-post u l-konsumaturi regolari;

tiġi vvalutata l-kwalità ta' kull ġobna, individwalment, qabel ma tgħaddi minn xi waħda mill-operazzjonijiet imsemmija hawn fuq;

il-ġobna, anki meta tinqata', titħalla tippreżenta l-karatteristika kremuża tagħha li għandha mill-butir, b'tali mod li tkun deċiżiva l-għażla ta' ġobna li jkollha grad adegwat ta' maturazzjoni fil-moment ta' l-operazzjoni;

jiġi żgurat li, fil-każ tal-ġobon matur, il-porzjonijiet maqtugħa jkollhom il-konsistenza t-tajba u ma jagħmlux il-frak, b'tali mod li tkun deċiżiva l-għażla ta' ġobna li jkollha grad adegwat ta' togħma u konsistenza fil-moment preċiż tal-qtugħ waqt il-perjodu tal-maturazzjoni;

jiġi ggarantit li tinżamm il-fama tradizzjonali tal-prodott, u li la jkun għadda żmienha u lanqas ma jiġi żvijat il-konsumatur;

jiġi ggarantit li l-kundizzjonijiet tas-saħħa u l-iġjene tal-prodott jinżammu kostantement matul l-operazzjonijiet diversi;

jkun possibbli li l-operazzjonijiet jiġu mmonitorjati sewwa u kif jeħtieġ;

jiġi ggarantit li kull porzjoni tkun tista' tiġi traċċata għal stabbiliment tal-produzzjoni u stabbiliment agrikolu, biex b'hekk tiġi żgurata l-oriġini ġeografika tal-prodott.

4.6 Ir-rabta ma' l-oriġini: Ir-reġjun kollu kemm hu jinsab fuq l-għoljiet ta' Beira, b'kundizzjonijiet agroklimatiċi kkaratterizzati minn Xtiewi kesħin u b'ħafna xita bi ftit borra, u Sjuf sħan u xotti. Il-mergħa naturali tikkonsisti f'ħaxix selvaġġ perenni u oqsma kkultivati ta' silla bajda u Trifolium subterraneum, li lill-ħalib tan-nagħġa — allura lill-ġobon — jagħtuh it-togħma distintiva tiegħu. Ir-reġjun u l-ġobniet li jiġu prodotti fih semmewhom awturi Rumani, u ġew deskritti wkoll bħala l-aħjar ikel abbord il-bastimenti fi Żmien l-Iskoperti; issemmew ukoll fi drammi tas-seklu Sittax. Ir-rabta ma' l-oriġini tkompli tissaħħaħ mill-fatt li l-ħalib jinkiseb esklussivament minn razez lokali tan-ngħaġ (Bordaleira Serra da Estrela u Churra Mondegueira).

4.7 Il-korp ta' l-ispezzjoni:

Isem: Beira Tradição — Certificação de Produtos da Beira, L.DA Indirizz: Urbanização Auto Mecânica, 8 r/c P-6000 Castelo Branco Tel: (351-272) 32 98 43 Fax: (351-272) 32 98 43 Posta eletttronika: celestino.almeida@netvisao.pt

Beira Tradição-Certificação de Produtos da Beira, Lda tilħaq l-istandard 45011:2001

4.8 It-tikkettar: Flimkien mal-kliem mandatorju rikjest bil-liġi, huma mandatorji wkoll dawn li ġejjin:

il-kelmiet “Queijo Serra da Estrela — Denominação de Origem Protegida ”jew “Queijo Serra da Estrela Velho– Denominação de Origem Protegida”;

Il-logo tad-DPO tal-Komunità;

il-marka ta' ċertifika b'fuqha isem il-prodott, isem il-korp ta' monitoraġġ u ċertifika, u numru tas-serje li l-prodott jagħmlu traċċabbli.

(1) ĠU L 93 ta'31.3.2006, p. 12.